SL Uradni list Evropske unije C 294/14

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 294/09

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„ΑΓΟΥΡEΛΑΙΟ ΧΑΛΚΙΔΙΚHΣ“ (AGOURELEO CHALKIDIKIS)

ES št.: EL-PDO-0005-0736-14.01.2009

ZGO ( ) ZOP ( X )

1. Ime:

„Αγουρέλαιο Χαλκιδικής“ (Agoureleo Chalkidikis)

2. Država članica ali tretja država:

Grčija

3. Opis kmetijskega proizvoda ali živila:

3.1 Vrsta proizvoda:

Skupina 1.5: Olja in masti (maslo, margarina, olje itd.)

3.2 Opis proizvoda, za katerega se uporablja ime iz 1. točke:

Agoureleo Chalkidikis je ekstra deviško oljčno olje, proizvedeno s stiskanjem sadežev avtohtonih sort oljk, tj. „Hondrolia Halkidikis“ in „Halkidikis“ vrste Olea Europaea. Ti sorti sta predvsem namizni sorti, ki sta si tako podobni, da razlike sploh niso opazne, gojita pa se predvsem v prefekturi Halkidiki. Oljke se oberejo in stisnejo, preden popolnoma dozorijo, ko so sadeži še zeleni. So največje grške oljke z razmerjem med mesom in koščico največ 10 : 1, pri čemer kilogram vsebuje 60–70 oljk. Sorti Hondrolia Halkidikis in Halkidikis se uporabljata za dva namena: za uporabo kakovostnih namiznih oljk v prehrani in za proizvodnjo oljčnega olja (količina iztisnjenega olja znaša 14–20 % teže oljk). Za proizvodnjo olja Agoureleo Chalkidikis se običajno uporabijo manjši sadeži.

Obe sorti sta popolnoma prilagojeni geografskemu območju prefekture Halkidiki, kjer delež pridelave teh oljk znaša približno 90 %. Zaradi take prilagojenosti posebne značilnosti teh sort na tem območju najbolje pridejo do izraza.

Po dveh mesecih hranjenja v sodih ima proizvod Agoureleo naslednje značilnosti:

Barva : odtenki od svetlo zelene do svetlo rumenkasto zelene. Aroma : zeleno sadna s komaj zaznavnima pridihoma eksotičnega sadja (banane) in sveže pokošene trave (Mf > 4,0). Okus : grenak (Mb > 3,5) in oster (Mp > 4,0) z značilnim blagim, nekoliko grenkim pookusom. Nična stopnja pomanjkljivosti (Md = 0,0). Kislost : ≤ 0,35 % Peroksidno število : ≤ 15 mEq O2/kg Absorpcija ultravijolične svetlobe : K270 : ≤ 0,15 K232 : ≤ 1,80 Voski : ≤ 100 mg/kg Oleinska kislina : ≥ 75,00 % vseh maščobnih kislin

Razmerje med oleinsko kislino in linolno kislino je največ 16,87 in najmanj 9,73.

Razmerje med mononenasičenimi maščobnimi kislinami in polinenasičenimi maščobnimi kislinami je največ 15,73 in najmanj 9,12.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vse faze proizvodnje proizvoda Agoureleo Chalkidikis (gojenje oljčnih dreves, obiranje in stiskanje oljk ter pridobivanje olja) se izvajajo na opredeljenem geografskem območju.

3.6 Posebna pravila za rezanje, ribanje, pakiranje itn.:

Olje Agoureleo se tradicionalno stekleniči in pakira v prostorih, v katerih se stiskajo oljke, ali v obratih proizvajalcev, pri čemer je treba zagotoviti, da se oljke čim manj prevažajo, ker lahko nenadzorovani dejavniki (spremembe temperature, tresenje, izpostavljenost sončni svetlobi in kisiku v zraku itd.) ob prevozu večjih količin proizvoda negativno vplivajo na njegovo kakovost.

To pomeni, da se lahko zaradi neustreznih pogojev prevoza in shranjevanja zelo poslabšajo kakovost in posebne organoleptične značilnosti oljk, medtem ko lahko visoke temperature med prevozom in hranjenjem škodljivo vplivajo na hlapne sestavine proizvoda.

Zato se pakiranje proizvoda ne sme izvajati zunaj meja geografskega območja prefekture Halkidiki.

3.7 Posebna pravila za označevanje:

Označevanje vključuje ime proizvoda, logotip ZOP EU in vse druge navedbe, ki so potrebne v skladu z zakonodajo EU ali grško zakonodajo. Vključuje tudi:

— številčno oznako, ki vključuje leto in mesec proizvodnje, predelovalni obrat, serijo in pakirnico končnih proizvodov, če se pakiranje končnih proizvodov izvaja v drugem obratu;

— logotip z imenom proizvoda v grški pisavi ali latinici, ki obkroža elipsasto sliko. V ozadju slike je zemljevid regije Halkidiki s kamnotiska iz leta 1829, katerega avtorica je Society for the Diffusion of Useful Knowledge (Družba za razširjanje uporabnega znanja). V ospredju slike pa je oljčna vejica z zelenimi oljkami in pod njo kapljica oljčnega olja, ki pada proti steklenemu vrču z oljčnim oljem.

Na proizvodu je lahko na podlagi priznanih standardov navedena certifikacijska oznaka priznanega organa za certificiranje in sistemov upravljanja proizvodnje.

4. Kratka opredelitev geografskega območja:

Proizvodno območje olja Agoureleo Chalkidikis zajema celotno ozemlje prefekture Halkidiki razen polotoške samoupravne meniške skupnosti na gori Atos.

5. Povezanost z geografskim območjem:

5.1 Posebnosti geografskega območja:

5.1.1 Naravni dejavniki

Prefektura Halkidiki zajema gorata, polgorata in nižinska območja. Oljčni nasadi ležijo po vsej prefekturi na ravnih zemljiščih ali pobočjih z rahlim naklonom do nadmorske višine 700 m, predvsem pa na obalnih območjih prefekture.

Tla v prefekturi Halkidiki so večinoma lahka, srednje zrnata in alkalna s pH vrednostjo 7,0–8,0. Tla so zelo različna, tj. od slabih, apnenčastih, kamnitih tal v gorah do rodovitnih, aluvialnih tal apnenčastega izvora v nižinah, ki vsebujejo zadovoljivo količino organskih snovi (1,5 %–2,0 %), ki ugodno vplivajo na rast oljčnih dreves. Apnenčasti izvor tal ugodno vpliva na hlapne sestavine sadeža, kar zagotavlja značilno aromo proizvoda Agoureleo. Na voljo je dovolj podzemne vode, da se z zasebnimi vrtalnimi ali skupnimi namakalnimi sistemi zagotovi potrebna voda za oljčne nasade.

Podnebje je v nižinah obalno sredozemsko, na višjeležečih območjih celinsko sredozemsko, v gorah pa vlažno celinsko.

Za prehodno sredozemsko podnebje tega območja so značilne mile zime in hladna poletja, tako da ni zmrzali ali pretirano visokih temperatur. Za mikroklimo nižinskih in gorskih območij, na katerih se gojijo oljke, je značilno, da ni nevarnih zmrzali ali pretirano visokih temperatur. Veliko ur osončenosti prispeva k temu, da potekajo vse faze razvojnega cikla oljčnih dreves (kaljenje in rast, cvetenje ter razvoj organoleptičnih značilnosti sadeža) nemoteno.

Za gojenje oljk so primerne povprečne temperature, čeprav drevesom ne škodijo niti visoke temperature, ker so drevesa odporna ter popolnoma prilagojena lokalnim tlom in podnebju.

Vetrovi so predvsem severni do severovzhodni, poleti pa predvsem južni. Na drevesa običajno ne vplivajo škodljivo.

Na splošno je podnebje v prefekturi Halkidiki zelo ustrezno za gojenje oljk. Čeprav je prefektura Halkidiki na severu Grčije, so izoterme za minimalne in maksimalne temperature na tem območju zaradi njene dolge obale ob Egejskem morju (630 kilometrov) iste kot na južnejših območjih za gojenje oljk, npr. v Mesiniji, Etoliji in Akarnaniji ter Atiki. Ugoden vpliv ima tudi velika količina padavin: povprečna letna količina padavin znaša od 470 mm (v nižinah) do 850 mm (v gorah).

5.1.2 Človeški dejavniki

Človeški dejavniki, ki vplivajo na proces proizvodnje končnega proizvoda, so večtisočletna tradicija gojenja oljk, poznavanje tehnik pridelave, ki so potrebne za doseganje želenega rezultata, ter prizadevanje za proizvodnjo in zaščito posebnega proizvoda.

K posebnim značilnostim proizvoda znatno prispevajo naslednji človeški dejavniki:

— namakanje oljčnih dreves, ki prispeva k visoki kakovosti in stabilnosti proizvoda Agoureleo;

— obrezovanje večkrat na leto, pri čemer je pomembno zlasti obrezovanje spomladi, ker pomaga zagotoviti uravnotežen razvoj sadeža;

— zgodnje obiranje, ki se (odvisno od vremenskih pogojev v posameznem letu in območja, kjer ležijo oljčni nasadi) vsako leto začne 15. septembra in konča ob koncu oktobra (v Grčiji se najprej oberejo te oljke). Oljke je treba obrati, ko so še zelene, preden začnejo postajati vijoličaste;

— način obiranja (le ročno, tako da se lahko oljke takoj vizualno pregledajo in razvrstijo), ki zagotavlja optimalno kakovost pobranih oljk;

— blagi pogoji proizvodnje: po stiskanju nezrelih oljk se 20 do 30 minut izvaja počasno mešanje (17–19 obratov na minuto), pri čemer se temperatura oljčne drozge ohranja pod 27 °C;

— hranjenje proizvoda Agoureleo pri stalni temperaturi in v sodih iz nerjavnega jekla do pakiranja;

— pakiranje: majhne količine olja Agoureleo Chalkidikis se pakirajo v temne steklenice za hitro porabo, večje količine pa v kovinske posode. V obeh primerih je olje zaščiteno pred oksidacijo, do katere pride, če je proizvod izpostavljen svetlobi;

— olje Agoureleo se v nobenih okoliščinah med hranjenjem in pakiranjem ne sme mešati z oljem s prejšnjih trgatev ali z drugimi oljčnimi olji.

5.2 Posebnosti proizvoda:

Agoureleo Chalkidikis ima posebne razpoznavne značilnosti, ker se proizvaja iz posebnih sort oljk, gojenih v prefekturi Halkidiki; ti sorti uspevata v lokalnem podnebju in sta popolnoma prilagojeni lokalnim metodam gojenja.

Posebne fizikalne, kemijske in organoleptične značilnosti proizvoda Agoureleo Chalkidikis so nizka kislost, svetlo zelena barva zaradi klorofila v nezrelih oljkah, nična stopnja pomanjkljivosti, zeleno sadna aroma s komaj zaznavnima pridihoma eksotičnega sadja (banane) in sveže pokošene trave, grenak, oster okus z značilnim blagim, nekoliko grenkim pookusom, visoka vsebnost oleinske kisline ter dobro razmerje med mononenasičenimi maščobnimi kislinami in polinenasičenimi maščobnimi kislinami, ki zagotavljajo stabilnost proizvoda. Olje Agoureleo Chalkidikis je najprej (takoj po stiskanju) motno. Začetna motnost zaradi oljčnih tropin izgine v približno dveh mesecih. Te značilnosti ostanejo nespremenjene vsaj 8 mesecev od proizvodnje (stiskanja), pri čemer se ustrezna kakovost proizvoda Agoureleo ob hranjenju pod ustreznimi pogoji ohrani največ 12 mesecev od proizvodnje (stiskanja).

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Z ekološkega, tehničnega, zgodovinskega, gospodarskega in trgovskega stališča potrjujejo vzorčno povezanost med kakovostjo in značilnostmi proizvoda Agoureleo Chalkidikis ter opredeljenim geografskim območjem naslednji dejavniki:

1. Posebni avtohtoni sorti oljk (Hondrolia Halkidikis in Halkidikis), ki se gojita skoraj izključno v prefekturi Halkidiki in spadata med najbolj poznane sorte oljk na svetu.

2. Apnenčasti izvor tal, ki ugodno vpliva na hlapne sestavine sadeža in zato na značilno aromo proizvoda Agoureleo.

3. Podnebje v prefekturi Halkidiki: zlasti v obdobju zorenja, ko se razvijajo organoleptične lastnosti oljk, je veliko ur osončenosti in ni večjih nihanj v temperaturi.

4. Sistematično namakanje oljčnih nasadov varuje oljčna drevesa pred škodo, ki bi nastala zaradi pomanjkanja vode v ključnih fazah njihovega produkcijskega cikla, zagotavlja produktivnost dreves ter prispeva k ustrezni rodnosti in kakovosti sadeža ter zato tudi h kakovosti in stabilnosti proizvedenega olja Agoureleo.

5. Obrezovanje večkrat na leto, pri čemer je zlasti pomembno obrezovanje spomladi, s katerim se zagotovi, da drevesa redno in stalno obrodijo sadeže.

6. Zelo zgodnje in hitro obiranje oljk, iz katerih se pridobi olje. Agoureleo Chalkidikis se vsako leto proizvede prej kot katero koli drugo oljčno olje v Grčiji.

7. Način obiranja (le ročno, tako da se lahko oljke takoj vizualno pregledajo in razvrstijo), ki zagotavlja optimalno stanje oljk in prepreči poškodbe na njih, da se doseže zahtevana kakovost končnega proizvoda.

8. Pogoji za proizvodnjo olja: ker se mešanje oljčne drozge izvaja počasi z natančno določenim trajanjem mešanja in pri nizki temperaturi, je kislost proizvedenega olja zelo nizka, pri čemer se barva olja zaradi takega postopka ne spremeni in postopek nima negativnih učinkov na njegovo aromo.

9. Pogoji hranjenja olja in ohranjanja njegove kakovosti: proizvod se pred kontaminacijo in kvarjenjem zavaruje tako, da se takoj potem, ko se proizvede, shrani v sode iz nerjavnega jekla in se ne prevaža na oddaljene lokacije, da se prepreči vpliv nenadzorovanih dejavnikov. Pred pakiranjem se proizvod shrani le za čas, ki je potreben, da olje postane bistro. Praviloma se standardizirani proizvod da na trg dva meseca po stiskanju in se na njem prodaja osem do deset naslednjih mesecev.

10. Zgodovinska povezanost z območjem proizvodnje: Prebivalci polotoka Halkidiki so že več stoletij povezani z gojenjem oljk in proizvodnjo oljčnega olja. Preglednice opraševanja in arheološke najdbe, ki razkrivajo obstoj oljčnih dreves, kažejo, da se je načrtno gojenje oljk na območju Makedonije začelo po koncu klasičnega obdobja in pred začetkom rimskega obdobja. Zdi se, da se je načrtno gojenje oljčnih nasadov začelo sredi devetnajstega stoletja. Novi trend je podpiralo tudi reformirano Otomansko cesarstvo, ki je spodbujalo to dejavnost. Malo pred začetkom leta 1887 je Christaki Effendi Zografos (z družbenega, političnega in gospodarskega vidika ena od najpomembnejših grških osebnosti tistega časa) začel priprave za „oljčni nasad v Portariji“. Okoli leta 1900 je pripadel naprednima turškima/albanskima bratoma Kenanu in Mustafi Hatzi – Osman, ki sta ga razširila in najverjetneje vzpostavila prvi načrtno oblikovan oljčni nasad v makedonskem nižavju. Zajema 412,5 hektara ter leži ob zahodni in severni meji mesta Nea Moudania. Nasad je bil eden od glavnih razlogov, da so se leta 1923 tu naselili begunci iz mesta Mudanya na obali Marmarskega morja v Turčiji. Brata Hatzi – Osman sta na svojem posestvu odprla tradicionalno oljarno za predelavo oljk iz nasada, leta 1905 pa vzpostavila prvo znano parno oljarno na območju Makedonije, in sicer na obali Gerakini, za predelavo oljk iz Poligirosa in sosednjih območij, ki so se takrat proizvajale v vedno večjih količinah. Zaradi novih prehranskih trendov, ki se osredotočajo na tradicionalne sredozemske proizvode, je danes olje Agoureleo Chalkidikis zelo cenjen proizvod. Vsako leto, ko je na trg dano novo olje, so organizirani gastronomski dogodki v počastitev novega pridelka in za zagotovitev medijske pozornosti. Komercialna razširjenost proizvoda Agoureleo Chalkidikis je razvidna iz blagovnih znamk, embalaže, dokazil o nakupu in prodaji itd.

Sklic na objavo specifikacije:

(člen 5(7) Uredbe (ES) št. 510/2006)

http://www.minagric.gr/images/stories/docs/agrotis/POP-PGE/prodiagrafes_agoureleo_xalkidiki130612.pdf

(1) UL L 93, 31.3.2006, str. 12.